Bidong: The Boat People

Bidong: The Boat People merupakan sebuah filem drama Malaysia 2018 arahan Yusof Kelana terbitan YKS Film Maker Sdn Bhd. Ia dibintangi oleh Taufiq Hanafi, Irene Wong, Livonia Ricky Guing, Lawrence Poh, Abby Nour dan Man Raja Lawak. Diilhamkan dari satu kisah benar, ia mengisahkan mengenai bagaimana seorang gadis bernama Kien Bidong yang mahu kembali ke Pulau Bidong sebagai memperingati detik kelahirannya di sana. Filem ini ditayangkan pada 1 Mac 2018.
 
Pada September 2018, Sinar Harian menyenaraikan Bidong: The Boat People sebagai salah satu daripada 10 filem Malaysia dengan kutipan pecah panggung terendah 2018.

Sinopsis
Selepas Perang Vietnam, jutaan orang cuba melarikan diri daripada pemerintahan Komunis di negara tersebut. Pada tahun 1975, Pelarian Vietnam telah mendarat di pinggir pantai Pulau Bidong di Malaysia dengan menaiki bot. Pada 1978, jumlah bot yang membawa orang ke pulau tersebut semakin ramai dan akhirnya ia diiktiraf sebagai kem pelarian kepada mereka. Kini 30 tahun kemudian, seorang wanita bernama Kien Bi Dong, yang dilahirkan oleh Hong Yen di pulau itu, mula mengingati tempat itu. Dia dan ibunya yang kini tinggal di Australia pulang ke Pulau Bidong selepas berhubung dengan Adib, seorang rakyat Malaysia yang sedang melakukan penyelidikan mengenai kura-kura di sana. Adib kemudian membantu Hong Yen berhubung dengan Prebet Ali, seorang askar Malaysia yang membantunya ketika berada di pulau itu.

Pelakon
 Livonia Ricky Guing sebagai Kien Bidong
 Irene Wong sebagai Hong Yen
 Dickson Chin sebagai Dae Kien
 Taufiq Hanafi sebagai Adib
 Z. Zamri sebagai Ali
 Man Raja Lawak sebagai Man

Penerbitan
Bidong: The Boat People diarahkan oleh Yusof Kelana dan dihasilkan oleh YKS Film Maker Sdn Bhd dan diedarkan oleh Rex Film Distribution Sdn. Bhd. Kos pembikinan filem ini dianggarkan berjumlah RM1.3 juta, Yusof mendapat idea untuk menerbitkan filem ini ketika menjalani penggambaran sebuah dokumentari di Hanoi, Vietnam. Filem ini menggunakan empat bahasa—Melayu, Inggeris, Vietnam dan Kantonis. Irene Wong mempelajari bahasa Vietnam bagi menghidupkan watak Hong Yen; Bidong: The Boat People merupakan filem sulung lakonannya. Taufiq Hanafi mengambil masa selama sebulan untuk bertutur menggunakan sebutan yang betul. Penggambaran dijalankan di sekitar Kemaman, Pulau Bidong, Kijal dan Kuala Terengganu pada 2016.

Keluaran dan sambutan
Bidong: The Boat People dikeluarkan pada 1 Mac 2018, dikelaskan sebagai U untuk tontonan umum. Filem ini merupakan satu kegagalan komersial, hanya mencatat kutipan sebanyak RM3,536 sehingga tamat tayangan.

Ulasan untuk filem ini rata-ratanya positif. Shazryn Mohd Faizal dari mStar Online menyifatkan mesej sejagat filem ini tidak kesampaian dan menganggap ia "hanya layak dijadikan telefilem dan drama bersiri". Noor Syahidatol Aqma Mohd. Noor dari Kosmo! berkata: "Secara keseluruhan, filem yang mengangkat usaha Malaysia dalam menangani isu pelarian Vietnam, dikenali sebagai ‘The Boat People’ menerusi dua era yang berbeza dan menggunakan empat bahasa berlainan layak diberi pujian sewajarnya."
 
Pada September 2018, Bidong: The Boat People disenaraikan sebagai salah satu daripada 10 filem Malaysia dengan kutipan pecah panggung terendah bagi tahun 2018 oleh Sinar Harian, bersama-sama Makrifat Cinta dan Hantu Wangan serta tujuh lagi filem.

Rujukan

Pautan luar
 
 Bidong: The Boat People di Movie.net Diarkibkan di Wayback Machine.
 Laman Web Rasmi Bidong The Boat People Diarkibkan pada 7-5-2017 di Wayback Machine.
 

Bidong The Boat People
Bidong The Boat People
Bidong The Boat People
Bidong The Boat People
Filem berdasarkan kejadian sebenar